Twee lyke naby weermagbasis gevindFoto: ER24 Die liggame van twee mans is Dinsdagoggend in ŉ veld naby die Tempe-weermagbasis in Bloemfontein gevind. Plaaslike owerhede het paramedici na die toneel ontbied nadat daar op een van die liggame afgekom is. “Dit is duidelik dat die man reeds ŉ geruime tyd dood is. Niks kon vir hom gedoen word nie en hy is op die toneel dood verklaar,” het Russel Meiring, woordvoerder van ER24, gesê. Paramedici was nog op die toneel besig toe ŉ tweede liggaam ŉ ent verder in die veld ontdek is. “Die man is ook al ŉ geruime tyd dood.” Brig. Motantsi Makhele, polisiewoordvoerder, het gesê twee geregtelike doodsondersoeke is geopen om die mans se oorsaak van dood te bepaal.